मुंबई पुलिस ने कहा- इंटरपोल की मदद से यह पता लगाया
Bollywood Actor Salman Khan Death Threat Case Update - सलमान खान को धमकी भरा मेल किसी और ने नहीं बल्कि गैंगस्टर गोल्डी बराड़ ने भेजा था। मुंबई पुलिस ने बुधवार को इस बात की जानकारी दी। मुंबई पुलिस का कहना है
सलमान खान को धमकी भरा ईमेल किसी और ने नहीं बल्कि गैंगस्टर गोल्डी बराड़ ने भेजा था। मुंबई पुलिस ने बुधवार को कहा कि उन्होंने इस धमकी मामले की जांच के लिए इंटरपोल की मदद ली। गोल्डी बराड़ वही कुख्यात अपराधी है जिसका नाम पंजाबी सिंगर सिद्धू मूसेवाला के मर्डर में सबसे पहले आया था।
मुंबई पुलिस ने यूके सरकार को लिखा पत्र
मुंबई पुलिस के मुताबिक उसे गोल्डी के यूके में छिपे होने का शक है। मुंबई पुलिस ने ज्यादा जानकारी जुटाने के लिए यूके सरकार को पत्र भी लिखा है। पुष्टि हुई तो पुलिस गोल्डी को भारत लाने का प्रयास करेगी। बता दें कि 19 मार्च को सलमान खान के मैनेजर जॉर्डी पटेल को एक धमकी भरा ईमेल मिला था।
उस मेल में लिखा था, ‘तेरे बॉस सलमान से गोल्डी बराड़ को बात करना है। लॉरेंस बिश्नोई का इंटरव्यू तो सलमान ने देख ही लिया होगा। अगर नहीं देखा है तो उससे बोल देना कि इंटरव्यू जरूर देख ले। मैटर क्लोज करना है तो बात करवा देना। फेस-टु-फेस बात करना है तो वो भी बता देना। अभी टाइम रहते इन्फॉर्म कर दिया है। अगली बार झटका ही देखने को मिलेगा।’
पुलिस ने कई धाराओं में दर्ज किया था मुकदमा
जेल में बंद गैंगस्टर लॉरेंस बिश्नोई ने कुछ दिन पहले वहीं से एक इंटरव्यू के जरिये सलमान खान को धमकी दी थी। इस इंटरव्यू के अगले दिन सलमान के मैनेजर को धमकी भरे ईमेल्स आए थे। सलमान के करीबी दोस्त प्रशांत गुंजालकर ने बांद्रा पुलिस स्टेशन में इस संबंध में शिकायत भी दर्ज कराई थी। पुलिस ने इस मामले में लॉरेंस बिश्नोई, गोल्डी बराड़ और रोहित गर्ग के खिलाफ IPC की धारा 506 (2), 120 (बी) और 34 के तहत मामला दर्ज किया था।
सलमान को इवेंट्स से बचने की दी गई सलाह
धमकी मिलने के बाद से ही सलमान के घर के बाहर पुलिस की एक पूरी टुकड़ी देखी गई थी। इस मामले को लेकर सलमान के घर वाले काफी चिंतित हो गए थे। रिपोर्ट्स के मुताबिक, सलमान और उनकी टीम को अगले कुछ दिनों के लिए ऑन ग्राउंड इवेंट से बचने के लिए कहा गया है।
पुलिस प्रशासन ने सलमान की जान के खतरे को देखते हुए उनके शेड्यूल में बदलाव की सिफारिश भी की है। सलमान की फिल्म किसी का भाई किसी की जान अप्रैल में रिलीज होने वाली है। इसके प्रमोशन को लेकर भी नई प्लानिंग करनी पड़ेगी।
लॉरेंस के इंटरव्यू के बाद आया था मेल
15 मार्च को ABP न्यूज को दिए इंटरव्यू में गैंगस्टर लॉरेंस बिश्वोई ने सलमान खान को जान से मारने की धमकी दी थी। लॉरेंस ने कहा था कि उसके मंसूबे सलमान के खिलाफ सही नहीं हैं। जिस दिन एक्टर की सिक्योरिटी हटी, वो दिन सलमान के जीवन का अंतिम दिन होगा।
लॉरेंस ने कहा, 'सलमान खान का अहंकार रावण से भी ज्यादा है, सिद्धू मूसेवाला भी इतना ही अहंकारी था। मेरा बचपन से बस एक ही गोल है और वो है सलमान खान को मारना। गैंगस्टर का कहना है कि जब मैं चार-पांच साल का था तभी सलमान ने काले हिरण को मार दिया था। बिश्नोई समाज के लोग काले हिरण की पूजा करते हैं। सलमान ने अपने अपराध के लिए हमारे समाज से माफी तक नहीं मांगी है। उसके लिए मेरे मन में बचपन से ही गुस्सा है।'
लॉरेंस ने आगे कहा कि सलमान ने हमारे समाज को बहुत नीचा दिखाया है। हम उसका अहंकार तोड़ेंगे। अगर उसको बचना है तो हमारे समाज के सामने आकर माफी मांगे। इसके लिए उसे राजस्थान में बिश्नोई समाज के मंदिर 'जंभेश्वर जी' में आना होगा। अगर समाज के लोगों ने उसे माफ कर दिया तो फिर मुझे कोई दिक्कत नहीं है।
धमकी के बाद मिली Y+ सिक्योरिटी, 11 जवान साए की तरह साथ रहते हैं
सलमान के साथ पहले महाराष्ट्र पुलिस के जवान रहते थे, लेकिन धमकी मिलने के बाद उन्हें Y+ कैटेगरी की सुरक्षा दी गई है। इस सुरक्षा घेरे में सलमान के साथ 11 जवान हर समय साथ रहते हैं, इसमें एक या दो कमांडो और 2 PSO भी शामिल होते हैं। सलमान की गाड़ी के आगे और पीछे एस्कॉर्ट करने के लिए दो गाड़ियां हमेशा रहती हैं। इसके साथ-साथ सलमान की गाड़ी भी पूरी तरह बुलेटप्रूफ है।
इस केस से जुड़ी ये खबरें भी पढ़ें...
1. सलमान को जान से मारने की धमकी: ईमेल में लिखा- लॉरेंस का इंटरव्यू देख लो, अगली बार झटका लगेगा
सलमान खान को ईमेल के जरिए धमकी मिली है। रोहित नाम के व्यक्ति ने लॉरेंस और गोल्डी बराड़ के नाम से धमकी भरा ईमेल भेजा है। सलमान की टीम को मिले ईमेल में लिखा कि अगर तेरे बॉस सलमान को मैटर क्लोज करना है तो बात कर ले। वर्ना अगली बार सीधे झटका मिलेगा। धमकी मिलने के बाद सलमान के मैनेजर ने बांद्रा पुलिस स्टेशन में FIR दर्ज कराई है। पूरी खबर पढ़ें
2. परिवार को सता रही सलमान की चिंता: खतरे को देखते हुए इवेंट्स से बचने की सलाह; शेड्यूल में बदलाव की भी सिफारिश
19 मार्च को सलमान खान को लॉरेंस बिश्नोई गैंग से ईमेल के जरिए जान से मारने की धमकी मिली थी। धमकी मिलने के बाद से ही सलमान के घर के बाहर पुलिस की एक पूरी टुकड़ी देखी गई। सोर्सेस की मानें तो इस मामले को लेकर सलमान के घर वाले काफी चिंतित हैं। पूरी खबर पढ़ें..
सलमान को नहीं पसंद महंगी और ब्रांड वाली चीजें:मुकेश छाबड़ा बोले- देश का सबसे बड़ा स्टार 1 bhk फ्लैट में रहता है
सलमान खान के बारे में एक बात प्रसिद्ध है कि वो बहुत सिंपल लाइफ जीना पसंद करते हैं। हाल ही में बॉलीवुड के कास्टिंग डायरेक्टर मुकेश छाबड़ा ने भी इस बात का समर्थन किया। मुकेश का कहना है ये बात सच है कि सलमान 1 bhk फ्लैट में रहते हैं। सलमान के उस फ्लैट में एक रूम और एक सोफा है जिस पर बैठकर वो लोगों से बात करते हैं। इसके अलावा एक छोटा सा जिम है। पूरी खबर पढ़ें..